พรรณีนั่งหัวโต๊ะสรรหาผอ.ออมสิน
“พรรณี ” นั่งหัวโต๊ะประธานสรรหาผอ.คนใหม่ แทน " เลอศักดิ์ " ลั่นเตรียมประชุมกำหนดคุณสมบัติผู้สมัคร 23 พ.ค.นี้
21 พ.ค. 2555

“พรรณี ” นั่งหัวโต๊ะประธานสรรหาผอ.คนใหม่ แทน " เลอศักดิ์ " ลั่นเตรียมประชุมกำหนดคุณสมบัติผู้สมัคร 23 พ.ค.นี้



พรรณี
รายงานข่าวจากธนาคารออมสิน เปิดเผยว่า ธนาคารฯ ได้ออกคำสั่งเฉพาะที่ 2-27/2555 เรื่อง แต่งตั้งคณะกรรมการสรรหาผู้อำนวยการธนาคารออมสิน โดยเพื่อให้การสรรหาผู้อำนวยการธนาคารออมสินเป็นไปอย่างถูกต้องตามพระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ พ.ศ.2518 และฉบับแก้ไขเพิ่มเติมจนถึง (ฉบับที่ 6) พ.ศ.2550 และเพื่อให้การบริหารงานของธนาคารออมสินมีประสิทธิภาพที่ดีต่อเนื่อง ที่ประชุมคณะกรรมการธนาคารออมสิน ครั้งที่ 5/2555 เมื่อวันที่ 17 เม.ย. 2555 และครั้งที่ 6/2555 เมื่อวันที่ 15 พ.ค. 2555 ได้มีมติเห็นชอบแต่งตั้งคณะกรรมการสรรหาผู้อำนวยการธนาคารออมสิน เพื่อดำเนินกิจการธนาคารออมสินต่อจากนายเลอศักดิ์ จุลเทศ ผู้อำนวยการคนปัจจุบันที่จะหมดวาระในเดือน ก.ค. 2555 นี้
สำหรับคณะกรรมการสรรหาผู้อำนวยการธนาคารออมสิน ประกอบด้วย นางพรรณี สถาวโรดม เป็นประธานกรรมการ มีกรรมการ 4 คน คือ นายสุธรรม ศิริทิพย์สาคร, นายพีรพล ไตรทศาวิทย์, นายชัยธวัช เสาวพันธ์ และ นายศิโรตม์ สวัสดิ์พาณิชย์
ทั้งนี้ คณะกรรมการสรรหาฯ จะมีอำนาจหน้าที่ในการกำหนดคุณสมบัติและดำเนินการสรรหาบุคคลที่มีความรู้ ความสามารถและประสบการณ์เหมาะสมที่จะดำรงตำแหน่งผู้อำนวยการธนาคารออมสิน ให้เป็นไปตามคุณสมบัติและไม่มีคุณลักษณะต้องห้ามตามกฎหมายว่าด้วยคุณสมบัติมาตรฐานสำหรับกรรมการและพนักงานและรัฐวิสาหกิจ ซึ่งจะดำเนินการด้วยความโปร่งใสและสามารถตวรจสอบได้ และเมื่อดำเนินการสรรหาได้ผู้อำนวยการธนาคารออมสินแล้วให้เสนอชื่อต่อคณะกรรมการธนาคารออมสินเพื่อพิจารณาโดยเร็วต่อไป โดยจะมีการประชุมคณะกรรมการสรรหาฯ ในวันที่ 23 พ.ค. 2555 เพื่อพิจารณารายละเอียด กำหนดคุณสมบัติของผู้สมัคร รวมถึงกำหนดระยะเวลาการเปิดรับสมัคร